આગળના રૂમમાં આવ્યો. બાપુજીએ ચાવી માગી પણ નહિ ને એણે આપી પણ નહિ. બાપુજી સાથે વાતે વળગ્યો. એ બહારથી સ્વસ્થ હતો પણ અંદરથી ઉત્પાત થતો હતો. ક્યારે બાપુજી સૂઈ જાય ને ક્યારે પોતે ડાયરી વાંચે. અંતે એની અધીરાઈનો અંત આવ્યો. ડાયરીમાં લેવડ, દેવડ, ઉઘરાણી ને કરેલા દાનની નોંધ હતી. એ જોતો ગયો, ક્યાંક પાંચ, ક્યારેક પંદર ને ક્યાંક પચીસ કે પચાસ હજારની નોંધ હતી. ઉપર ઉપર જ આંકડો માંડ્યો તો અત્યાર સુધીમાં બાવીસેક લાખ દાનમાં આપ્યા હતા. એની આંખ ફાટી ગઈ. એમાંય સૌથી વિશેષ લગભગ તેરેક લાખ તો એક જ સંસ્થાને અપાયા હતા. મહારાષ્ટ્રની કોઈ સંસ્થાને. આજે જ સવાલાખનો ચેક ફાડ્યો તે આ જ સંસ્થાને. સંસ્થાના નામમાં – માત્ર ટૂંકા અક્ષરો જ ટપકાવેલા ‘મા.વા.ધા.’